CELEX: 32016R0479
Language: sk
Date: 2016-04-01 00:00:00
Title: Nariadenie Komisie (EÚ) 2016/479 z 1. apríla 2016, ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie glykozidov steviolu (E 960) ako sladidla v niektorých nápojoch so zníženou energetickou hodnotou a nápojoch bez pridaných cukrov (Text s významom pre EHP)

2.4.2016   
            
            
               SK
            
            
               Úradný vestník Európskej únie
            
            
               L 87/1
            
         NARIADENIE KOMISIE (EÚ) 2016/479
   z 1. apríla 2016,
   ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie glykozidov steviolu (E 960) ako sladidla v niektorých nápojoch so zníženou energetickou hodnotou a nápojoch bez pridaných cukrov
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3,
   keďže:
   
               (1)
            
            
               V prílohe II k nariadeniu (ES) č. 1333/2008 je stanovený zoznam Únie obsahujúci prídavné látky schválené na používanie v potravinách, ako aj podmienky ich používania.
            
         
               (2)
            
            
               Uvedený zoznam možno aktualizovať v súlade so spoločným postupom uvedeným v článku 3 ods. 1 nariadenia Európskeho parlamentu a Rady (ES) č. 1331/2008 (2), a to buď na podnet Komisie, alebo na základe žiadosti.
            
         
               (3)
            
            
               Dňa 25. marca 2013 bola predložená žiadosť o povolenie používania glykozidov steviolu (E 960) ako sladidla v niektorých nápojoch so zníženou energetickou hodnotou a nápojoch bez pridaných cukrov patriacich do podkategórie potravín 14.1.5.2 „Iné“ uvedenej v prílohe II k nariadeniu (ES) č. 1333/2008. Žiadosť bola následne sprístupnená členským štátom podľa článku 4 nariadenia (ES) č. 1331/2008.
            
         
               (4)
            
            
               Glykozidy steviolu sú nekalorické zložky sladkej chuti, ktoré sa môžu v niektorých nápojoch použiť namiesto kalorických cukrov, a tým znížiť kalorický obsah týchto výrobkov. Glykozidy steviolu tak týmto nápojom dodávajú sladkú chuť bez toho, aby zvyšovali obsah kalórií v konečnom výrobku, a tým ponúkajú spotrebiteľom výrobky so zníženou energetickou hodnotou alebo bez pridaných cukrov v súlade s článkom 7 nariadenia (ES) č. 1333/2008.
            
         
               (5)
            
            
               V zmysle článku 3 ods. 2 nariadenia (ES) č. 1331/2008 je Komisia povinná požiadať Európsky úrad pre bezpečnosť potravín (ďalej len „úrad“) o vydanie stanoviska s cieľom aktualizovať zoznam Únie, v ktorom sú uvedené prídavné látky v potravinách, stanovený v prílohe II k nariadeniu (ES) č. 1333/2008.
            
         
               (6)
            
            
               V roku 2010 vydal úrad vedecké stanovisko (3) k bezpečnosti glykozidov steviolu v prípade navrhovaných spôsobov použitia ako prídavnej látky v potravinách (E 960) a stanovil prijateľný denný príjem (ADI) na 4 mg/kg telesnej hmotnosti na deň, vyjadrený ako ekvivalenty steviolu. S ohľadom na navrhované rozšírenie použitia ako prídavnej látky v potravinách úrad preskúmal posúdenie expozície účinkom glykozidov steviolu a svoje stanoviská vydal 2. mája 2014 (4) a 30. júna 2015 (5). V prípade rozšírenia použitia dospel úrad k záveru, že odhady expozície sú nižšie ako ADI v prípade všetkých vekových skupín, s výnimkou batoliat (vo veku od 12 do 35 mesiacov) na hornej hranici vysokej miery (95. percentil) odhadov v jednej krajine. Z výpočtov expozície, ktoré uskutočnil ústav Rijksinstituut voor Volksgezondheid en Milieu, vyplynulo, že navrhované rozšírenie použitia nemalo vplyv na 95. percentil expozície u malých detí vo veku od dvoch do šesť rokov v Holandsku a že expozíciu účinkom glykozidov steviolu v tejto vekovej skupine zvyšujú hlavne nealkoholické nápoje a ochutené fermentované mliečne výrobky.
            
         
               (7)
            
            
               S ohľadom na skutočnosť, že do podkategórie potravín 14.1.5.2 patria výrobky, ktoré nie sú určené na konzumáciu pre batoľatá, navrhované použitia a úrovne použitia glykozidov steviolu (E 960) ako sladidla nevyvolávajú obavy o bezpečnosť.
            
         
               (8)
            
            
               Preto je vhodné povoliť používanie glykozidov steviolu (E 960) ako sladidla pridávaného do nápojov so zníženou energetickou hodnotou alebo nápojov bez pridaných cukrov v podkategórii potravín 14.1.5.2 „Iné“: káva, čaj a nápoje z bylinných nálevov (v najvyššom prípustnom množstve 30 mg/l), ochutené instantné kávové a instantné kapučínové výrobky (v najvyššom prípustnom množstve 30 mg/l) a nápoje na báze sladu (maltózy) a čokoládové/kapučínové ochutené nápoje (v najvyššom prípustnom množstve 20 mg/l).
            
         
               (9)
            
            
               Príloha II k nariadeniu (ES) č. 1333/2008 by sa preto mala zodpovedajúcim spôsobom zmeniť.
            
         
               (10)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Príloha II k nariadeniu (ES) č. 1333/2008 sa mení v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 1. apríla 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 354, 31.12.2008, s. 16.
   
      (2)  Nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (Ú. v. EÚ L 354, 31.12.2008, s. 1).
   
      (3)  Vestník EFSA (EFSA Journal) (2010) 8(4):1537.
   
      (4)  Vestník EFSA (EFSA Journal) (2014) 12(5):3639.
   
      (5)  Vestník EFSA (EFSA Journal) (2015) 13(6):4146.
   
      PRÍLOHA
      Časť E prílohy II k nariadeniu (ES) č. 1333/2008 sa mení takto:
      
                  1.
               
               
                  Do podkategórie 14.1.5.2 „Iné“ sa za zápis E 491 – 495 „Estery sorbitanu“ vložia tieto zápisy týkajúce sa E 960:
                  
                               
                           
                           
                              „E 960.
                           
                           
                              Glykozidy steviolu
                           
                           
                              30
                           
                           
                              (60) (93)
                           
                           
                              iba káva, čaj a nápoje z bylinných nálevov, so zníženou energetickou hodnotou alebo bez pridaných cukrov
                           
                        
                               
                           
                           
                              E 960
                           
                           
                              Glykozidy steviolu
                           
                           
                              30
                           
                           
                              (60) (93)
                           
                           
                              iba ochutené instantné kávové a instantné kapučínové výrobky, so zníženou energetickou hodnotou alebo bez pridaných cukrov
                           
                        
                               
                           
                           
                              E 960
                           
                           
                              Glykozidy steviolu
                           
                           
                              20
                           
                           
                              (60) (93)
                           
                           
                              iba nápoje na báze sladu a čokoládové/kapučínové ochutené nápoje, so zníženou energetickou hodnotou alebo bez pridaných cukrov“
                           
                        
            
                  2.
               
               
                  Do podkategórie 14.1.5.2 „Iné“ sa pridajú tieto poznámky pod čiarou:
                  
                              „(60):
                           
                           
                              Vyjadrené ako ekvivalenty steviolu.
                           
                        
                              (93):
                           
                           
                              Najvyššie prípustné množstvo sa vzťahuje na hotové nápoje (napr. v plechovkách), ich zmesi a koncentráty, ktoré sa pripravujú alebo sú určené na priamu spotrebu.“